# Hiroshi Fujii

Hiroshi Fujii (藤井 浩 en kanji japonés) és un músic nipó nascut a Kobe el 1970 i resident a Alcoi del 1993 ençà, on està lligat a la filà Llauradors i al grup Barxell, del qual ha sigut mestre de dolçaina i membre de la colla.
Hiroshi va començar a tocar el piano als sis anys i, més tard, guitarra amb el mestre Shigeru Yamasaki, deixeble del guitarriste alcoià José Luis González en la dècada del 1970: González havia estudiat amb Andrés Segovia i de Regino Sainz de la Maza i rebia molts alumnes japonesos, raó per la qual Fujii es va traslladar de L'Haÿ-les-Roses —on estudiava des de l'any 1991— a Alcoi per a rebre classes d'ell i tornar-se'n a Kobe en acabant, però en conéixer al dolçainer contestà Hipòlit Agulló, mestre de la colla La Xafigà (Muro d'Alcoi), va decidir quedar-se i aprendre a tocar la xirimita.
Així, de 1997 al 2000 va estudiar dolçaina al Conservatori Municipal de Música José Iturbi de València amb l'algemesinenc Xavier Richart com a professor, i guitarra als conservatoris Òscar Esplà d'Alacant, el Joan Cantó d'Alcoi i altres mestres com David Russell, Manuel Babiloni, Thierry Laforge i Nakagawa Nobutaka.
El 2010 va oferir un concert de guitarra al Cercle Industrial en homenatge a un altre guitarra japonés mort a Alcoi l'any 2000, Masanao Ueda. L'any 2011 va organitzar un concert solidari al teatre dels Salesians d'Alcoi, amb la participació de diversos artistes i agrupacions alcoianes i ell mateix, per a recaptar fons per als afectats pel terratrémol i tsunami de Sendai i l'accident nuclear de Fukushima I, ja que ell havia patit de prop el terratrémol de 1995 a Kobe.
L'any 2015, Hiroshi va ser triat per a dirigir l'Himne de Festes de Moros i Cristians d'Alcoi l'abril següent: l'alcalde, Toni Francés, li ho va comunicar per videoconferència perquè es trobava al Japó per a rebre tractament mèdic. La notícia va aparéixer en el periòdic japonés Nikkei. Poc abans de les festes, Hiroshi va oferir un recital de guitarra i dolçaina al Teatre Calderón (Alcoi) amb obres de José Luis González, l'estrena de la peça "Alcoi" d'Hideo Tsuda i la interpretació de l'Himne junt amb un cor musical de persones amb la malaltia d'Alzheimer.
Arribat el 21 d'abril, Hiroshi Fujii va entrar acompanyat per la Banda Primitiva d'Alcoi a la Plaça d'Espanya, plena de públic, amb la presència d'autoritats, d'amics japonesos i del ministre de l'Ambaixada del Japó a Espanya, Hiroshi va ser el primer músic estranger i el primer dolçainer a dirigir les vint-i-dos bandes de música que participaven en les festes, a més de les quatre colles dolçaineres locals —Barxell, La Cordeta, La Degollà i El Rebuig—, les quals varen desfilar per primera volta dins del programa fester.
Un mes després, una delegació de l'Ajuntament d'Alcoi amb l'alcalde, Hiroshi i els regidors de Turisme i Promoció Econòmica viatjaren a Madrid convidats per l'ambaixada nipona per a fomentar les visites de japonesos durant tot l'any. Abans de l'estiu, Hiroshi se'n tornà a Kobe durant una temporada. Eixe mateix 2016, quatre àgències majoristes organitzaren sengles viatges a Alcoi durant la festa del Mig Any.
Quant a televisió, Hiroshi ha participat en el programa Destino España (TVE) i la telenovel·la El secreto de Puente Viejo (Antena 3).

## Referències

* 1 2 Carles Bernàcer. «Hiroshi Fugii. Director de l'himne de festes 2016». Les Muntanyes, 20-04-2016. [Consulta: 20 novembre 2016].
* ↑ «Hiroshi Fuji participa en el programa ‘La Ventana’ de la Cadena SER» (en castellà). Tipografia La Moderna. [Consulta: 20 novembre 2016].
* 1 2 3 «Concierto de guitarra» (en castellà). Círculo Industrial, 08-12-2010. Arxivat de l'original el 21 de novembre 2016 [Consulta: 20 novembre 2016]. Arxivat 21 de novembre 2016 a Wayback Machine.
* ↑ Elena Cívico. «El llegat dels dolçainers». Nonada, 20-04-2012. Arxivat de l'original el 21 de novembre 2016. [Consulta: 20 novembre 2016].
* ↑ «Hiroshi masajea la guitarra» (en castellà). Pàgina 66, 08-12-2010. [Consulta: 20 novembre 2016].
* ↑ M. Vilaplana. «Hiroshi Fuji y el Rotaract organizan un festival en solidaridad con Japón» (en castellà). Información, 01-04-2011. [Consulta: 20 novembre 2016].
* ↑ «El japonés-alcoià, Hiroshi Fujii serà el director de l'Himne de festes d'Alcoi». La Veu del País Valencià, 25-10-2015 [Consulta: 20 novembre 2016].
* ↑ «Hiroshi Fuji lleva Alcoy a la prensa japonesa» (en castellà). Pàgina 66, 08-02-2016. [Consulta: 20 novembre 2016].
* ↑ M. Vicedo. «Hiroshi Fujii i AFA Alcoi "recorden al cantar" al Teatre Calderón». Ara Multimèdia, 30-03-2016. Arxivat de l'original el 21 de novembre 2016. [Consulta: 20 novembre 2016].
* ↑ «Hiroshi Fujii ens ha portat l'Himne més internacional». Pàgina 66, 21-04-2016 [Consulta: 20 novembre 2016].
* ↑ M. Vilaplana «Veintidós bandas de música arrancan hoy las fiestas con la interpretación del Himno» (en castellà). Información, 21-04-2016 [Consulta: 20 novembre 2016].
* ↑ «Los grupos locales de «dolçaina» protagonizarán un desfile que pretenden consolidar en el programa». Información, 21-04-2016 [Consulta: 20 novembre 2016].
* ↑ M. Vilaplana «La dirección del Himno por parte de Hiroshi Fujii fomenta el turismo japonés en Alcoy» (en castellà). Información, 20-05-2016 [Consulta: 20 novembre 2016].
* ↑ M. Vilaplana. «Hiroshi Fujii difunde en Japón su experiencia como director del Himno de Fiestas» (en castellà). Información, 15-06-2016. [Consulta: 20 novembre 2016].
* ↑ «Quatre touroperadors japonesos visitaran Alcoi». La Veu del País Valencià, 19-10-2016 [Consulta: 20 novembre 2016]. Arxivat 21 de novembre 2016 a Wayback Machine. «Còpia arxivada». Arxivat de l'original el 2016-11-21. [Consulta: 20 novembre 2016].
* ↑ «Hiroshi Fuji, japonés, 'dolçainer' y director del Himno de Fiestas de Alcoy» (en castellà). El Mundo, 22-09-2015. [Consulta: 20 novembre 2016].

## Enllaços externs

* Ara Multimèdia Hiroshi ven més que Jordi Sedano
* tvA Arxivat 2016-11-21 a Wayback Machine. Algo Personal
* YouTube Hiroshi Fuji